Energia+nondik?+Iritzia+(BERRIA,+2010-02-27)

Energia nondik?

Gutun hau Iñaki Petxarromanek otsailaren 23an energia eolikoari buruz idatzitako analisi artikulua dela-eta bidaltzen dut. Berak dio jakin-mina eta itxaropena piztu zuela Eusko Legebiltzarrak plan eolikoaren egitasmoak geratzeak, orain berriz Jaurlaritzak desblokeatu dituela batzuk, hau da, bi parke eoliko ertain (20-25 errota ingurukoak) eta 13 miniparke eoliko (10 errota baino gutxiagokoak). Nik galdetu nahi nuke, benetan horrenbeste kalte ekologiko sortzen dute? Guztiek? Nire ustez, parke eolikoen aurkako muturreko jarrera bat dago horren atzean.

Kontua da energia berriztagarriak guztiz beharrezkoak ditugula, klima aldaketari aurre egiteko ezinbestekoak. Erregai fosilak alde batera utzi behar ditugu eta energia berriztagarriekin ordezkatu, eta horrekin batera energia aurreztu behar da, energia kontsumoa gutxitu behar da. Zenbat gutxitu behar da? %30, adibidez? Hori erraza litzateke (eta oso errentagarria), borondate politikoa egongo balitz gobernu guztietan. Edo %50 gutxitu ahal da energia kontsumoa? Bai, noski, egin liteke, segur aski gure gaur egungo bizi mailari eutsiz, gure pribilegioei eutsiz. Gehiago murriztu energia kontsumoa? Bai, mesedez. Ekologista naizen aldetik, gehiago murrizteko guztiz prest nago. Bi herenetan gutxituko dugu energia kontsumoa demagun.

2008an elektrizitatearen alorrean 20.895 GWh kontsumitu genituen Araba, Gipuzkoa eta Bizkaian, eta bakarrik 605 GWh berriztagarri sortu genituen.

Bi herenetan murriztuko bagenu energia kontsumoa, 6.965 GWh beharko genituzke urtero. 605 berriztagarriak kenduta, 6.360 GWh sortu beharko genituzke. Nondik ateratzen da guztiz beharrezkoa dugun elektrizitate hori CO2 isuri gabe? Esan, mesedez! Klima aldaketari aurre egiteko horixe beharko dugu-eta, gu gara klima eta berarekin batera natura ez hondatzeko zerbait egin ahal dugun azken belaunaldia. Bide horretan 2050ean gure CO2 isurketak, 1990ekoekin konparatuz, %10ean egon behar dira gure planetako klima betiko hondatu nahi ez badugu, munduko zientzialari guztiek horixe esaten digute.

Argi dago ez duela denak balio energia eolikoa jartzeko orduan, eta zenbait toki ez direla egokiak parke eolikoak jartzeko. Baina nik zera galdetu nahi nieke parke eoliko guztien aurka daudenei, zer daukazue esateko klima aldaketaren larritasunaren aurrean? Zein da klima aldaketaren aurka borrokatzeko zuen bide orria? Energia kontsumoa murriztu? Bai, noski, baina hortik aurrera zer?

Argi dago parke eolikoak ez bezala, zentral termikoak ia ez direla ikusten paisaian. Adibidez, Iberdrolak Santurtzin egin nahi duenak 3,5 hektarea beharko luke bakarrik eta 1.143 Mw-eko potentzia izango luke, zentral nuklear batena baino handiagoa, eta dozenaka parke eoliko beharko lirateke haren elektrizitate produkzioa sortzeko... baina urtero ikusezinak diren 3 milioi tona CO2 isuriko lituzke atmosferara, hortxe dago benetako sarraskia. Xabier Abian Sueskun. Bilbo.